Rapport: Minst 11.000 barn drept i Syria
Tallene står i en rapport utarbeidet av Oxford Research Group, som har spesialisert seg på globale sikkerhetsspørsmål. De skriver at det fra mars 2011 til august 2013 er registrert 11.420 døde barn i aldersgruppen 17 år og under.- Det som er mest foruroligende ved funnene i rapporten er ikke bare det høye tallet på barn som er drept i konflikten, men måten de blir drept på, sier medforfatter Hamit Dardagan. - De er bombet i sine hjem, i sine lokalsamfunn, under daglige gjøremål som å stå i brødkø eller mens de er på skolen. De blitt fanget i kryssild eller målrettet drept av snikskyttere, summarisk henrettet, til og med gasset i hjel og torturert, sier Dardagan, som ber partene i konflikten ta ansvar for å beskytte barna og finne en fredelig løsning på krigen.
Minst 11.000 barn er drept i borgerkrigen i Syria, ifølge en rapport laget av en britisk tankesmie. Hundrevis er skutt av snikskyttere og 128 drept av kjemiske våpen.